Fostul deputat PDL și PNL de Ialomița, din perioada 2008-2020, Gheorghe Tinel, în prezent, director general adjunct al Direcției Generale Politici Agricole din cadrul Ministerului Agriculturii și Dezvoltării Rurale, va fi din această săptămână noul director general al Agenției de Plăți și Intervenție pentru Agricultură (APIA). Acesta îi va lua locul lui Cornel Constantin Turcescu, cel care ocupa funcția din 20 februarie 2024. Gheorghe Tinel este licențiat în silvicultură, fiind un apropiat al baronului de Suceava, Gheorghe Flutur. De fapt, cei doi au făcut echipă „trăsnet” de panicat lumea și găinile românilor în perioada gripei aviare când Flutur era ministru al Agriculturii, iar Gheorghe Tinel era șeful Corpului de control de la acest minister. Așadar, din această săptămână, subvențiile de la APIA vor fi gestionate de silvicultorul liberal de la Ialomița, Gheorghe Tinel, cel care în perioada deputăției era tot timpul pe sticla televizorului dându-și cu părerea despre totul și orice.